Lětuša sezona při Bjerwałdskim jězoru dotal najwuspěšniša
Hamor (AK/SN). Bjerwałdski jězor ma mjez wopytowarjemi dźeń a lěpši wothłós. Tole zwěsći Hamorski wjesnjanosta Achim Junker (CDU) na zašłym posedźenju gmejnskeje rady. „Sezona 2015 bě po našim hódnoćenju dotal najwuspěšniša w stawiznach krajinoweho parka Bjerwałdski jězor. Wjace hač 400 000 ludźi z tu- a wukraja je lětsa z něhdźe 1 300 hektarami wódneje płoniny najwjetši jězor Swobodneho stata Sakskeje wopytało“, rozłoži wjesnjanosta. Lěto do toho bě jich něhdźe 350 000.
Rozsudne za lětuši wopytowarski rekord běchu po słowach Achima Junkera horce lěćo, dobra kwalita wody w jězoru a wotewrjenje noweho stanowanišća „Hwězdny camp“. Tu zličichu hižo w prěnjej sezonje – byrnjež tam hišće twarnišćo było – wjace hač 2 400 hosći z wjace hač 5 900 přenocowanjemi. Po wšěm zdaću je „Hwězdny camp“ lětsa jeničke nowowotewrjene stanowanišćo po wšej Sakskej.
ces_Latn szl_Latn szl_Latn